Clarice Taylor

Clarice Taylor (Buckingham konderria (Virginia), Ameriketako Estatu Batuak, 1917ko irailaren 20a - Englewood (New Jersey), Ameriketako Estatu Batuak, 2011ko maiatzaren 30a) aktorea izan zen. Etniaz afro-estatubatuarra zen.

 Bizitza 
Clarice Taylor Leon B. Taylor eta Ophelia (Booker) Taylorren alaba zen, hiru seme-alabaren artean bigarrena. Ama erizaina zuen; aita, berriz, Estatu Batuetako Posta Zerbitzuko langilea. 1920ko hamarkadan, familia Harlemera joan zen bizitzera; han hazi eta ibili zen Taylor eskolan. Berak esana da, ordea, sarritan egiten zuela piper, Jackie "Moms" Mabley afro-amerikar aktore eta vaudeville-umorista ikusteko, Harlemeko Apollo Antzokian antzezten zuenean. Taylorren gurasoak banandu egin ziren; aita berriz ezkondu zen.

Taylor batxilergoan graduatu zen, Columbia Unibertsitatera joan zen urtebetez (hor ere graduatu zen). 

 Lan ibilbidea 
20 urte baino gehiagoz lan egin zuen AEBko Posta Zerbitzuan leihatilan gaueko txandan; egunez eta arratsaldez, berriz, aktore lanetan aritu zen. 

Antzezpen ikasketak egin zituen New Yorkeko New Theatre School-en,  eta antzerki aktore lanetan hasi zuen bere ibilbidea New Yorken 1940ko hamarkadan.

1940an (beste iturri batzuen arabera, 1942an) Broadway-ko zirkuitotik kanpo (Off-Broadway) debutatu zuen American Negro Theatre antzokian, Sophie Slow-ren paperean, Abram Hill egilearen On Striver's Row antzezlanean. Han rol gehiago ere egin zituen, ekoizpen hauetan:

 Natural Man (1941) 
 Home Is the Hunter (1945). Rola: Anne Drake.
 Kurt Unkelbach-en The Peacemaker (1946). Rola: Sister Maloney.
 John Colton eta Clemence Randolph idazleen Rain (1948)
 Nicholas Belaren Skeleton

1950eko hamarkadan, New Yorken hainbat aldiz lan egin zuen, Greenwich Mews Antzokian; besteak beste, Major Barbara (1953), William Branch-en In Splendid Error (1954) eta Alice Childress-en Trouble in Mind (1955) obretan.

1967an Negro Ensemble Company antzerki konpainiaren sortzaileetako bat izan zen; New Yorkeko East Villageko St. Marks Playhouse antzokian jarduten zuten. 1967tik aurrera eta 1970eko hamarkadan zehar sarritan aritu zen bertan.

1975ean, New Yorkeko Majestic Theatre antzokian, Addaperle Iparraldeko Sorgin Onaren papera egin zuen, The Wiz musikalean.  

1987an, Broadwayko zirkuitotik kanpo (Off-Broadway), New Yorkeko Hudson Guild Theatre-n, Alice Childress-en Moms antzezlanaren estreinaldian, Jackie Mobleyren papera egin zuen. Emakume hau esklabo beltz baten birbiloba zen, eta, neskatxa zela, gizon zuriek (Ipar Carolinako bere jaioterriko sheriffa barne) bi aldiz bortxatu zuten.  Taylorrek Obie Award edo Off-Broadway Theater Award saria irabazi zuen paper honengatik.

1960ko hamarkadaren amaieratik aurrera, Taylorrek AEBko telesail eta telebistako filmetan ere hainbat paper egin zituen. AEBko The Bill Cosby Show egoera-komedian (sitcom, ingelesez) behin eta berriz egindako paperari esker ospea lortu zuen. Anna Huxtable-ren rola antzeztu zuen, Bill Cosby-k antzeztutako Cliff Huxtable ginekologo eta obstetraren amarena. Paper horregatik Emmy Sarietarako izendapena jaso zuen 1986an.

Sesame Street telesailean Harriet-ena egin zuen. Bertan, emakume baserritarrarena egiten zuen, tarteka hirira joaten zena, bere biloba David bisitatzera. 

The Boss (1973), The Lady with the Gun (1985) eta Spenser (1986) telesailetan ere ataletako paperak eta gonbidatu paperak izan zituen.

Taylor hainbat filmetan ere agertu zen. Clint Eastwooden Play Misty for Me (1971) thrillerrean Birdie etxekoandrearen papera egin zuen. Paper txikiagoak ere izan zituen; esate baterako, McKay andrea izan zen Otto Preminger-en So Good Friends (1971) draman; Esther, Sommersby (1993) amodiozko draman, eta Ethel amona, Smoke (1995) komedian.

 Bizitza pribatua 
Clarice Taylor Claude Banks Jr.-rekin († 1977), bihotzeko arazoak zituen mediku bisitatzailearekin, ezkonduta egon zen. Aurrerago, banandu egin ziren. 1972an, Taylor eta bere senarra Los Angelesera joan ziren bizitzera. Bi seme izan zituzten. Senarra hil zenetik, denbora luzez bizi izan zen New Yorkeko Harlem auzoan. Clarice Taylor 93 urte zituela hil zen Englewood-eko bere etxean, bihotzekoak jota.  

 Filmografia (hautatua) 

 1969: Change of Mind
 1970: Tell Me That You Love Me, Junie Moon
 1971: Play Misty for Me
 1971: Such Good Friends
 1973: Ironside (telesaila, The Last Payment atala)
 1976–1990: Sesame Street
 1980: Beulah Land (miniseriea)
 1980: The Torture of Mothers
 1985–1992: The Bill Cosby Show
 1985: Lady Blue (telesaila, Death Valley Day atala )
 1986: Spenser: For Hire (telesaila, Rockabye Baby atala )
 1993: Sommersby
 1995: Smoke
 2008: History of the World in Eight Minutes (film laburra)

 Web estekak 

 Erreferentziak 

 Kanpo estekak 

 Clarice Taylor IMDb
 Clarice Taylor in der Internet Broadway Database (englisch)
 Clarice Taylor (Rollenverzeichnis)
 Clarice Taylor Dies at 93; TV’s Cosby Called her Mom Nachruf in: New York Times vom 2. Juni 2011

Kategoria:Ameriketako Estatu Batuetako emakume aktoreak
Kategoria:Zinema aktoreak
Kategoria:Afro-estatubatuarrak